কী আশা নিয়েই না বৈকালিক স্বাস্থ্যসেবা চালু করেছিলাম আমরা। কী হবার কথা ছিল আর এখন কী হচ্ছে। কেউ দেখার নেই। কেউ এটিকে নিজের কর্মসূচি বলে ভাবেন না। আমাদের স্বাস্থ্যমন্ত্রীর নেতৃত্বে স্বাস্থ্যখাতে অনেক যুগান্তকারী পরিবর্তন হয়েছে। একসঙ্গে ছয় হাজার গ্রাজুয়েট ডাক্তারের পদায়ন ও দশ হাজার নার্সের নিয়োগ দেওয়া হয়েছে। খুব স্বল্প সময়ের মধ্যে সারাদেশে স্বাস্থ্যসেবা প্রতিষ্ঠানগুলোতে চল্লিশ হাজার কর্মচারী নিয়োগের ঘোষণাও সরকারের দায়বদ্ধতারই প্রমাণ। পরিতাপের বিষয়, সারা দেশতো নয়ই, নওগাঁ জেলাতেই তা পূর্ণভাবে হয়নি বরং জেলার যে চারটি উপজেলায় এ কর্মসূচি চালু হয়েছিল তা এখন বন্ধ হয়ে গেছে। কেন? এই কেন-এর উত্তর কর্মসূচির প্রতি অনাগ্রহ, উদাসীনতা সর্বোপরি সংশ্লিষ্টদের গাছাড়া ভাব। অথচ স্বাস্থ্যমন্ত্রী নওগাঁ জেলার পত্নীতলা উপজেলা স্বাস্থ্য কমপ্লেক্সে বৈকালিক আউটডোর স্বাস্থ্যসেবা কার্যক্রমের উদ্বোধন করতে গিয়ে বলেছিলেন, বৈকালিক স্বাস্থ্যসেবা কার্যক্রম একটি মাইলফলক হয়ে থাকবে। আমি আজকে পত্নীতলা উপজেলায় বৈকালিক আউটডোর স্বাস্থ্যসেবা কার্যক্রম উদ্বোধন করতে পেরে গর্ববোধ করছি। আমি আশা করি এই বৈকালিক আউটডোর স্বাস্থ্য কার্যক্রম দেশের সকল হাসপাতালে বিস্তৃত হবে। এখন এই বিস্তৃতির বদলে বন্ধ কি মেনে নেওয়া যায়?